زیلینسکي: روسیه د نسل وژنې ښکاره پالیسي مخې ته وړي
د اوکراین ولسمشر ویلاديمیر زیلیسنکي د پنجشنبې په ورځ مۍ ۲۶ (مرغومي پنځمه) روسیه تورنه کړه چې د اوکراین په ختیځ کې د دونباس په سیمه کې د «نسل وژنې ښکاره پالیسي» مخې ته وړي.
نوموړي تور ولګوه چې روسیه غواړي د اوکراین ښارونه له خاورو سره خاورې کړي او په خبره یې د مسکو یرغل به د دونباس سیمه «له اوسېدونکو» تشه کړي. د فرانسې د خبري اژانس د راپور په اساس ښاغلي زیلیسنکي په خپلې ورځنۍ تلویزوني وینا کې وویل: «زموږ د خلکو د شړلو او په ډله ایز ډول د ولسي خلکو د وژلو په ګډون دا ټول د نسل وژنې ښکاره پالیسي‌ ده چې روسیه یې مخې ته وړي.» دا په داسې حال کې ده چې د روسیې ولسمشر ویلادیمیر پوتین ادعا کوي‌ چې د لویدیځ له ملاتړه په برخمن اوکراین باندې یې ځکه یرغل وکړ چې هلته د ده په خبره د روسي ژبې د ویونکو «نسل وژنه» ختمه کړي. روسیې د فبرورۍ په ۲۴ په اوکراین یرغل پیل کړ او د اپریل په میاشت کې د اوکراین پارلمان یوه مسوده تصویب کړه چې د مسکو دا یرغل «نسل وژنه» بولي. تر دې مخکې د امریکا د متحدو ایالتونو ولسمشر جوبایډن هم د اوکراین د جګړې په اړه د «نسل وژنې اصطلاح» کارولې وه او ویلي وو چې ولسمشر پوتین هڅه کوي «ان د اوکرایني [اوسېدل] مفکوره هم ختمه کړي». د کاناډا صدراعظم جستن تروډو هم دا خبره بدرګه کړې وه. . . . » د ملګرو ملتونو د اټکل له مخې په اوکراین باندې د روسیې د یرغل له پیل راهېسې تر دې دمه ۴۰۰۰ ولسي خلک وژل شوي، څه باندې شپږ میلیون اوکراینیانو خپل هېواد پرېښی او تر ۷. ۷ میلیون ډېر نور په داخل کې بېځایه شوي دي.